b'\n_START_ARTICLE_\nMitropolia Clujului, Maramure\xc8\x99ului \xc8\x99i S\xc4\x83lajului\n_START_PARAGRAPH_\nMitropolia Clujului este una din cele zece mitropolii ale Bisericii Ortodoxe Rom\xc3\xa2ne, cu sediul \xc3\xaen municipiul Cluj-Napoca. A fost \xc3\xaenfiin\xc8\x9bat\xc4\x83 pe 4 noiembrie 2005, la o zi dup\xc4\x83 alegerea episcopului Lauren\xc8\x9biu Streza \xc3\xaen scaunul mitropolitan de la Sibiu. Primul mitropolit al Clujului a fost Bartolomeu Anania, din 2005 p\xc3\xa2n\xc4\x83 \xc3\xaen 2011. Catedrala mitropolitan\xc4\x83 este Catedrala Ortodox\xc4\x83 a Vadului, Feleacului \xc8\x99i Clujului. _NEWLINE_Al doilea mitropolit al Clujului a fost ales \xc3\xaen \xc8\x99edin\xc8\x9ba Sf\xc3\xa2ntului Sinod din 18 martie 2011 \xc3\xaen persoana arhiepiscopului Andrei Andreicu\xc8\x9b.\n_START_SECTION_\nIstorie\n_START_PARAGRAPH_\n\xc3\x8en anul 1957, \xc3\xaen contextul vacant\xc4\x83rii Episcopiei Clujului, Biserica Ortodox\xc4\x83 Rom\xc3\xa2n\xc4\x83 a dorit s\xc4\x83 demonstreze desfiin\xc8\x9barea Bisericii Rom\xc3\xa2ne Unite cu Roma prin numirea unui fost preot greco-catolic \xc3\xaen scaunul de la Cluj. Patriarhul Justinian l-a avut \xc3\xaen vedere pe canonicul Emil Iuga, care a condi\xc8\x9bionat trecerea la ortodoxie \xc8\x99i acceptarea numirii de ridicarea scaunului episcopal vizat la rangul de mitropolie. Ca urmare a refuzului propunerii de \xc3\xaenfiin\xc8\x9bare a unei mitropolii ortodoxe la Cluj, a fost instalat \xc3\xaen scaunul episcopal respectiv episcopul Teofil Herineanu, tot fost preot greco-catolic, care nu a pus nici un fel de condi\xc8\x9bii. _NEWLINE_Mitropolia Clujului a fost \xc3\xaenfiin\xc8\x9bat\xc4\x83 \xc3\xaen 4 noiembrie 2005, dat\xc4\x83 p\xc3\xa2n\xc7\x8e la care episcopiile care o compuneau (Arhiepiscopia Vadului, Feleacului \xc8\x99i Clujului, Arhiepiscopia Ortodox\xc4\x83 de Alba Iulia, Episcopia Oradiei, Bihorului \xc8\x99i S\xc7\x8elajului, Episcopia Maramure\xc8\x99ului \xc8\x99i S\xc7\x8etmarului) au apar\xc8\x9binut jurisdic\xc8\x9bional de Mitropolia Ardealului, cu sediul la Sibiu._NEWLINE_Pe 3 noiembrie 2005 \xc3\xaen func\xc8\x9bia de mitropolit al Ardealului a fost ales episcopul Lauren\xc8\x9biu Streza, considerat un apropiat al lui Daniel Ciobotea, pe atunci mitropolit al Moldovei. Contracandidatul episcopului Streza a fost arhiepiscopul Andrei Andreicu\xc8\x9b de la Alba Iulia, un apropiat al arhiepiscopului Bartolomeu Anania._NEWLINE_\xc3\x8en data de 4 noiembrie 2005, sup\xc4\x83rat c\xc4\x83 protejatul s\xc4\x83u nu a c\xc3\xa2\xc8\x99tigat scaunul de mitropolit al Ardealului, Bartolomeu Anania a propus divizarea teritoriului Mitropoliei Ardealului, propunere acceptat\xc4\x83 de Sf\xc3\xa2ntul Sinod._NEWLINE_Unitatea canonic\xc4\x83 mai mic\xc4\x83 a continuat s\xc4\x83 se numeasc\xc4\x83 Mitropolia Ardealului, iar unitatea mai mare, cu sediul la Cluj, a fost numit\xc4\x83 Mitropolia Clujului, Albei, Cri\xc8\x99anei \xc8\x99i Maramure\xc8\x99ului, cu jurisdic\xc8\x9bie asupra eparhiilor Vadului, Feleacului \xc8\x99i Clujului, Maramure\xc8\x99ului \xc8\x99i S\xc4\x83tmarului. \xc3\x8en 2007 a fost \xc3\xaenfiin\xc8\x9bat\xc4\x83 \xc8\x99i Episcopia S\xc7\x8elajului, tot \xc3\xaen componen\xc8\x9ba Mitropoliei Clujului.\n_START_SECTION_\nPublica\xc8\x9bii\n_START_PARAGRAPH_\nDin aprilie 2005, mitropolia editeaz\xc4\x83 Revista Tabor.'